# Jannig Ar Gall

Oberennoù damheñvel pe handelvoù all zo ivez, gwelout Yannig ar Gall.
| ◄ Ar Vaskaradenn | Jannig Ar Gall | Ann Diou C’hoar ► |
Iannig ’R Gall, a Verlevenez, Braoa den iaouank a vale : Bea ê fleur ar vêleienn, Ann noblanz hag ar vourc'hisienn.
 Bea ê fleur ar vêleienn, Ann noblanz hag ar vourc'hisienn, Labourienn, artisaned, Abars finn ar werz a welfet.
Iannig Ar Gall a vonjoure El linadek pa arrue : — Bonjour ha joa holl en ti-ma ?
Ma dous Fransesa pelec’h ’ma ?
 Hag ann ozac’h a lavare Da Iannig Ar Gall, p’hen klewe : — Na tostaët da dal ann tan, Hag hi gwelfet brema soudan.
 Mab or sakrist a voujoure, El linadek pa arrue : — Bonjour ha joa holl en ti-ma, Ma dous Fransesa pelec’h ’ma ?
 Hag ann ozac’h a lavare Da vab ar sakrist, p’hen klewe : — Na da dal ann tan tostaët, Ha brema soudenn hi gwelfet.
Na mab ar sakrist a lâre, Ebars ar park pa arrue : — Iannig Ar Gall, ma c’hamarad, Sete ni ama daou baotr vad ;
Sete ni ama daou baotr vad, Demp da diwiska hon dillad. Ar penn kenta ’zo d’imp hon daou, Gant enor ni hen c’honduo…
 Ann abarde ’zo tostaët, As-vern d’ar park ’zo digaset. Iannig Ar Gall ’oe estonet, En he chupenn p’eo bet kroget ;
 En he chupenn p’eo bet kroget, O welet ’oa en-hi paket : Kaleï, sibouar, platinenn, A oa paket en he chupenn !
 Mab ar sakrist a lavare Na da Iannig Ar Gall neuze : — Iannig Ar Gall, ma c’hamarad, Te a t-eûs laeret ann treo sakr !
 — Gwerc’hes Vari, ma sikouret, Ann treo sakr n’am eûs ket laeret ; Gwerc’hes wenn a Verlevene, Me na on ket kapabl da se !
 — Iannig Ar Gall, te ’zo manket, Rag ann treo sakr a t-eûs laeret ; Iannig Ar Gall, lâr a gari, Iannig Ar Gall, krouget a vi !
Iannig Ar Gall a lavare Bars ar prizon pa arrue : — Breudeur, keront ha mignoned, En han’ Doue, ma sikouret !
 Gwerc’hes Vari, mamm binniget, En han’ Doue, ma sikouret ; En han’ Doue, ma sikouret, Ann treo sakr n’am eûs ket laeret !
 — Iannig Ar Gall, c’hui eo ma mab, M’ho ped, komerret kouraj vad : Euz ho prizon pa sortifet, Iannig, c’hui a vô delivret.
Ur breur d’he dad ’oa d’ar c’houls-se Kure bars en Brelevene, Hag a lâras reï pemp kant skoed ’Wit na vije ket distrujet.
 Met allas ! d’ehan ’oe lâret : — Ha pa lârfac’h reï pemp mil skoed ; Ha pa lârfac’h reï pemp mil skoed, Iannig Ar Gall ’vo distrujet !
Iannig Ar Gall a lavare, En dewes braz, euz ar beure : — Gwerc’hes Vari, ma sikouret, Ann treo sakr n’am eûs ket laeret !
 — Iannig Ar Gall, c’hui eo ma mab, M’ho ped, komerret kouraj vad ; Na et-c’hui betek ar potans, Eno ho pô ho telivrans.
 War un aneval ’oe lakêt, Hent ar potans ’n eûs komerret : Pa oa ’tremen ’biou ar vered, Ar marc’h a zo bet daoulinet.
 Tud ar justis a c’houlenne Na euz Iannig Ar Gall neuze : — Petra d’ar marc’h-se e t-eûs grêt, Ma ’c’h ê d’ann douar daoulinet ?
 Iannig Ar Gall a lavare Na da dud ar justis neuze : — Netra d’ar marc’h n’am eûs-me grêt, Saludi a ra ann Drindet.
 Ar Werc’hes ’zo apariset, Da Iannig Ar Gall d-eûs lâret : — Iannig Ar Gall, c’hui eo ma mab, Diskennet hag et war ho troad.
Iannig Ar Gall a lavare, War ar potans pa arrue : — Gwerc’hes Vari, c’hui hen goar mad, N’am eûs ket laeret ann treo sakr !
 Hag ar bourrew a lavare D’ Iannig Ar Gall, eno, neuze : — Ann treo sakr c’hui hoc’h eûs laeret, Iannig Ar Gall, c’hui ’vô krouget.
 Euz ar potans a oe krouget, Hag ann tan indan-han c’houezet : Ann tan indan-han p’eo c’houezet, En daou hanter hec’h eo rannet.
 Tud ar justis a lavare Na d’ar bourrew, eno, neuze : — Perag n’ varw ket Iannig Ar Gall ? Biskoas n’oe gwelet kement-all !
 — Me ’zo bet ter gwez war he skoa, Nemet c’hoarzinn ouzinn na ra, Ha lâret d’in : — Gwasket bepred, Plijadur d’ar bopl a refet !…
 Tud ar justis a lavare Na da Iannig Ar Gall, neuze : — Iannig Ar Gall, d’imp-ni lâret Petra ’zo kiriek n’ varwfac’h ket ?
 — N’ welet ket ar Werc’hes Vari Krog em brec’h euz ma freservi ? N’ welet ket ar Speret-Santel, Ma daou droad war he diou-askel ?
 Iannig Ar Gall ’oe diskennet, Mab ar sakrist ’n he lec’h lakêt ; Mab ar sakrist ’n he lec’h lakêt, Ha, ’vel oa dleet, distrujet…
 Bêleienn ’r Vali, pa glewjont, Ur prosesion a savjont ; Ur prosesion a savjont, Da glask Iannig Ar Gall ’c’h ejont.
Kroaz ha banniel a oa gant-hê, Holl Lanhuonis ho heuille, Hag un Te Deum ’oe kanet, Ha graso da Doue rentet.
Kanet gant Losïs àr Bras, Guiader en bourk Prat — 1873.